AVALIKU TEENISTUSE KOHTU OTSUS
(kolmas koda)
11. detsember 2008
Kohtuasi F‑93/07
Beatriz Acosta Iborra jt
versus
Euroopa Ühenduste Komisjon
Avalik teenistus – Ametnikud – Edutamine – 2006. aasta edutamine – Võime töötada kolmandas keeles
Ese:      EÜ artikli 236 ja EA artikli 152 alusel esitatud hagi, milles B. Acosta Iborra ja üheksa ülejäänud komisjoni ametnikku paluvad
Avaliku Teenistuse Kohtul eeskätt tühistada otsused jätta nad 2006. aasta edutamise raames edutamata.
Otsus: Tühistada otsused jätta hageja ja ülejäänud üheksa komisjoni ametnikku 2006. aasta edutamise raames edutamata. Jätta komisjoni
kohtukulud tema enda kanda ja mõista temalt välja hagejate kohtukulud. Jätta komisjoni nõuete toetuseks menetlusse astunud
Euroopa Liidu Nõukogu kohtukulud tema enda kanda.
Kokkuvõte
1.      Menetlus – Hagiavaldus – Vorminõuded – Vaidlustatud akti esitamata jätmine
(Euroopa Kohtu põhikiri, artikkel 21; Esimese Astme Kohtu kodukord, artikli 44 lõiked 3–6)
2.      Ametnikud – Edutamine – Tingimused – Kolmandas keeles töötamise võime tõendamine
(Personalieeskirjad, artikli 45 lõige 2; III lisa artikkel 7 ja XIII lisa artikkel 11)
1.      Kui kohtusekretär vastupidi Üldkohtu kodukorra artikli 44 lõikele 6 ei palunud hagejal, kes ei lisanud hagiavaldusele vaidlustatud
otsust, seda puudust kõrvaldada, ei saa ühenduse kohus temalt seda puuduse kõrvaldamise võimalust võtta, tunnistades hagi
nimetatud kodukorra artikli 44 lõike 4 tingimuste täitmata jätmise tõttu vastuvõetamatuks.
(vt punkt 18)
Viited:
Avaliku Teenistuse Kohus: 5. november 2008, kohtuasi F‑48/06: Avanzata jt vs. komisjon (kohtulahendite kogumikus veel avaldamata, punktid 49 ja 50).
2.      Personalieeskirjade artikli 45 lõike 2 versiooni, mis tuleneb määrusest nr 723/2004, millega muudetakse ametnike personalieeskirju
ja muude teenistujate teenistustingimusi, mis sätestab ametnikule kohustuse tõendada enne esimest edutamist, et ta suudab
töötada kolmandas keeles, kohaldatakse alates institutsioonide ühisel kokkuleppel kehtestatud ühiste rakendussätete jõustumise
hetkest.
Kuna vastavalt personalieeskirjade XIII lisa artiklile 11 välistas seadusandja igal juhul artikli 45 lõike 2 kohaldamise enne
1. maid 2006 toimuvatele edutamistele, siis ei saa seda sätet kohaldada enne viidatud ühiste rakendussätete jõustumist seadusandja
nõutud tingimustel, milleks on nimelt tagatis, et seda kohaldatakse ühetaoliselt erinevates institutsioonides, ning selle
uue personalieeskirjade kohustuse seos ametnike võimalusega osaleda kolmanda keele koolitusel. Seega ei saa institutsioon
personalieeskirjade seda sätet kohaldada tema enda kehtestatud eeskirjade alusel.
(vt punktid 33–36)